钦定古今图书集成/明伦汇编/氏族典/第265卷 > 王衍
## 钦定古今图书集成/明伦汇编/氏族典/第265卷 > 王衍

按《五代史？前蜀世家》：“衍字化源，建十一子，衍最幼，其
母徐贤妃也，以母宠得立。衍为人方颐大口，垂手过
膝，顾目见耳，颇知学问，能为浮艳之词。建卒，衍立。年
少荒淫，委其政于宦者，而与诸狎客妇人，日夜酣饮。
嘉王宗寿以社稷为言，言发流涕，衍不能省也。衍立
之明年，改元乾德。”乾德六年，唐庄宗灭梁，遣李严聘
蜀，严见其人物富盛而衍骄盈，乃献策伐蜀。明年，唐魏王继岌伐蜀。是岁，衍改元曰“咸康。”唐师入境，州县
皆迎降，衍与其群臣相对涕泣。魏王继岌至成都，衍
出降于七里亭，庄宗召衍入洛。同光四年，行至秦川
驿，庄宗用伶人景进计，遣宦者向延嗣诛其族。